Vermiste man (78) opgespoor ná soektogRassie Erasmus (78) van Hartenbos (Foto: Facebook) Rassie Erasmus (78), die man van Hartenbos in die Wes-Kaap wat sedert Sondagoggend vermis was, is Dinsdagoggend opgespoor. Maroela Media het vroeër berig Erasmus was op pad Namibië toe om vir sy kinders te gaan kuier, toe hy deur verkeersbeamptes voorgekeer is omdat sy motorlisensie verval het. Die verkeersbeamptes het hom verbied om verder te ry, en hom terug na die Oudtshoorn-pad geneem sodat hy huis toe kan ry. Hy is Maandag die laaste keer op ŉ plaas gesien waar hy ŉ boer vir brandstof gevra het ná sy petrol opgeraak het. Aletta van de Vyver, ŉ familielid, het Dinsdag aan Maroela Media gesê die boer en ondersoekspanne het Erasmus se bakkie vroegoggend 30 km van die boer se plaas gekry. Die bakkie was gesluit en Erasmus skoonveld. Volgens Van de Vyver het ondersoekspanne sy voetspore en selfoonsein gebruik om hom te soek. “Hy is vanoggend in die berge gekry. Volgens die polisie was hy koud en deurmekaar, maar ongedeerd,” sê sy. Van de Vyver sê Erasmus, wat aan Alzheimer se siekte ly, het sy bakkie gesluit en vermoedelik gaan hulp soek. Sy sê hy moes egter deurmekaar geraak het omdat hy nie die omgewing ken nie, en het daarom twee aande lank in die berge deurgebring voor hy opgespoor is. Die gesin sê hulle is dankbaar teenoor elkeen wat deel van die soektog gevorm of die storie help versprei het. “Honderde mense van oor die land het ons genader om te help soek na hom. Die reaksie was oorweldigend, en ons is baie dankbaar.” Sy sê Erasmus se geestelike toestand is steeds baie positief, en hy is ook onafhanklik. “Hy is oorspronklik van Namibië en het ŉ huis daar ook benewens sy huis in Hartenbos. Hy ry minstens drie of vier keer ŉ jaar Namibië toe, en is heeltemal oukei en gesond. Ons is ŉ hegte gesin wat baie vir mekaar omgee, en het hom nie aan sy eie lot oorgelaat nie. Hy was nog altyd piekfyn om te ry, en daar was geen gevaartekens nie. Dít is bloot net ŉ uitskietergeval, hy was net deurmekaar omdat hy nie die ligging kon herken nie.” Erasmus se kinders is tans op pad om hom te gaan oplaai en huis toe te neem.